Dansk Folkeparti står til at gå markant tilbage ved EU-parlamentsvalget.

Det viser den første exitpoll, efter at valgstederne er lukket her klokken 20.

Partiet, der ved seneste valg fik fire pladser, står ifølge exitpollen til at gå tre mandater tilbage og dermed at komme ind med bare et mandat. Der er dog tæt kamp om det 14. mandat, som lige nu står til at gå til Socialdemokratiet.

Der er desuden mindre gode nyheder til Folkebevægelsen mod EU, der står til at ryge helt ud af parlamentet.

Socialdemokratiet står til fire mandater og bliver hermed det parti, som får flest mandater i parlamentet.

Venstre går et mandat frem i forhold til sidste valg og står til at få tre pladser.

Enhedslisten, der er stillet op for første gang, ser ud til at blive valgt ind i parlamentet med ét mandat. Konservative står til at bevare deres ene plads i parlamentet.

Desuden er der fremgang til både SF og Radikale, der begge står til at fordoble antallet af mandater fra et til to.

Hverken Liberal Alliance eller Alternativet står til at komme ind i parlamentet.

Man kan dog på ingen måde sige, at exitpollen er identisk med det endelige resultat. Det skyldes blandt andet, at der er en stor statistisk usikkerhed.